Diari Oficial de la Generalitat Valenciana


Sumari del DOGV 6041, del 23-06-2009 (2009/7169)

ACORD de 25 de maig de 2009, de la Comissió Territorial d'Urbanisme de Castelló, relatiu a la modificació puntual número 4 del Pla general de Todolella.
--------------------------------------------------------------------------------------------------------------------------------------------------------

### Dades del document

Número de DOGV
:   6041

Data del DOGV
:   23-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7169


Data del document
:   25-05-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Todolella
    * pla d'urbanisme

ACORD de 25 de maig de 2009, de la Comissió Territorial d'Urbanisme de Castelló, relatiu a la modificació puntual número 4 del Pla general de Todolella. [2009/7169]  
Vist l'expedient relatiu a la modificació puntual núm. 4 del Pla general de Todolella, i de conformitat amb els següents,   
Antecedents  
Primer. La Comissió Territorial d'Urbanisme de Castelló, en sessió de 30 de març de 2009, va adoptar l'acord de suspendre l'aprovació definitiva de la modificació núm. 4 del Pla general de Todolella, relativa a l'ampliació del sòl urbà al costat de la CV-122, fins que l'Ajuntament elabore un nou document on s'incorpore la identitat dels propietaris i dels titulars de drets reals afectats, en els termes establits en l'article 70 ter de la Llei reguladora de les bases del règim local; es mantinga com a xarxa primària la superfície corresponent a la porció de la parcel·la cadastral 9030 del polígon 3, coincident amb el camí ramader núm. 5, assagador del Camí d'Olocau del Rei, restringint per tant les parcel·les edificables, únicament i exclusivament, a la porció de les parcel·les 205 i 206 incloses en la modificació, i es garantisca el manteniment d'una vorera mínima de dos metres com també el manteniment o la reposició, si és procedent, de l'arbratge que siga suprimit.  
En data 7 maig de 2009 té entrada en aquest Servei Territorial d'Urbanisme una nova documentació aprovada pel Ple de la corporació en sessió plenària de data 21 d'abril de 2009, en la qual s'introdueixen les correccions a les deficiències advertides en l'acord de la Comissió Territorial d'Urbanisme.   
Segon. La documentació aportada consisteix en nous exemplars del document de modificació que contenen memòria informativa i justificativa plànols d'informació i plànols d'ordenació relatius a l'àmbit afectat per la modificació, com també l'estudi d'impacte ambiental.  
Tercer. L'objecte de la modificació núm. 4 del Pla general de Todolella és l'ampliació del sòl urbà en dues parcel·les d'edificació que sumen, després dels canvis introduïts, 402 m² al límit est del centre, confrontants amb l'actual delimitació del sòl urbà i la CV-122; i s'inclou dins de la nova delimitació del sòl urbà els vials adjacents a aquestes i que ara es materialitzen en la CV-122 i un carrer d'accés a la població.  
L'ampliació comporta el canvi de classificació de no urbanitzable comú a urbà de 1.113 m², dels quals 402 m² es materialitzen en parcel·les edificables i la resta en vials. L'ampliació es planteja en parcel·les confrontants amb l'actual delimitació i amb façana a la via pública i, segons s'assenyala en la memòria, amb tots els serveis urbanístics implantats fins a parcel·les pròximes.  
Quart. S'ha complit, amb els canvis introduïts, la condició primera de la declaració d'impacte ambiental de data 25 de febrer de 2009, de la directora general de Gestió del Medi Natural en relació amb el projecte de modificació puntual núm. 4 del Pla general de Todolella. No obstant això, en la declaració d'impacte ambiental es van assenyalar alguns condicionants que supeditaven el desenvolupament de construccions i l'ocupació dels habitatges previstos, al fet que es donaren les circumstàncies que a continuació s'exposen:  
«2.1. La possibilitat real de tractament de les aigües residuals, és a dir, a la construcció i manteniment de l'estació de tractament d'aigües residuals, prevista en el Pla general d'ordenació urbana aprovat en 1998.  
2.2. L'obtenció de l'ampliació de concessió de recursos hídrics per part de la Confederació Hidrogràfica de l'Ebre, en el cas que l'actual concessió fora insuficient per a atendre la demanda generada per l'ampliació projectada.  
2.3. La instal·lació proporcional de les àrees d'aportació i de vorera, d'acord amb els criteris establits en el Pla integral de residus de la Comunitat Valenciana, per a garantir la recollida selectiva dels residus sòlids urbans, com també la modificació, si és procedent, de l'actual gestió dels residus sòlids urbans per a garantir-ne en tot moment l'adequada retirada, tractament o eliminació.   
2.4. La vigilància durant la fase d'obres, com a mesura preventiva per a evitar la possible afecció al patrimoni, i la paralització de les obres d'aquestes i la comunicació immediata, d'acord amb el procediment establit en la legislació sectorial, si es troba qualsevol vestigi d'interés patrimonial.»  
En data 20 de març de 2009 es va emetre un informe favorable quant a l'estudi de paisatge elaborat respecte a la modificació núm. 4 del Pla general de Todolella, «on s'estableix el condicionant que l'execució de l'edifici garantisca el manteniment d'una vorera mínima de dos metres com també el manteniment o la reposició, si és procedent, de l'arbratge que siga suprimit». El nou text de la modificació incorpora aquesta exigència en l'apartat normatiu, i per tant es considera complida.  
En data 11 de març de 2009 es va sol·licitar informe a la Excma. Diputació Provincial de Castelló atesa l'afecció que la modificació comporta en relació amb la carretera CV-122, el qual es va emetre en data 26 de març de 2009 en sentit favorable als canvis introduïts.  
Fonaments de dret  
Primer. La tramitació ha sigut correcta en compliment del que disposa l'article 83 i següents de la Llei 16/2005, de 30 de desembre, de la Generalitat Valenciana, urbanística valenciana, d'ara endavant LUV, i la documentació està completa en compliment del que disposa l'article 64 en relació amb el 73, 94 i concordants de la LUV.  
Segon. El nou text aprovat per l'Ajuntament Ple el 21 d'abril de 2009 incorpora tots i cadascun dels requeriments formulats des de l'Acord de la Comissió Territorial de 30 de març de 2009.   
S'ha complit el condicionant primer de la declaració d'impacte ambiental excloent de l'àmbit de la modificació la porció de superfície de camí ramader que va quedar afectada, i, per tant, manteniment com a xarxa primària la superfície corresponent a la porció de la parcel·la cadastral 9030 del polígon 3, coincident amb el camí ramader núm. 5 assagador del Camí d'Olocau del Rei, restringint, per tant, les parcel·les edificables, únicament i exclusivament, a la porció de les parcel·les 205 i 206 incloses en la modificació, tal com exigia l'acord de la Comissió Territorial d'Urbanisme.  
D'altra banda, s'han inclòs els noms dels propietaris i els titulars de drets reals afectats, de conformitat amb el que assenyala l'article 70 ter de la Llei reguladora de les bases del règim local, i s'ha inclòs en la memòria justificativa del document la necessitat de garantir el manteniment d'una vorera mínima de dos metres d'amplària, com també el manteniment o la reposició, si és procedent, de l'arbratge que siga suprimit, en relació amb el compliment de les determinacions exigibles a les dotacions públiques previstes per l'actuació.  
Tercer. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre l'aprovació definitiva del planejament general -i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló acorda,  
Aprovar definitivament la modificació núm. 4 del Pla general de la Todolella, en l'ampliació del sòl urbà al costat de la CV-122.  
Contra l'instrument de planejament aprovat podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciós administrativa.  
Tot això sense perjudici que es puga exercir qualsevol altre recurs o acció que crega oportú.  
Castelló de la Plana, 25 de maig de 2009.- El secretari de la Comissió Territorial d'Urbanisme: Fernando Renau Faubell.